khistorydata/jeongjo-sjw-relations huggingface dataset:
정조 13년 · 목
予曰工役今至何境乎益運曰添補閣及治道等事今幾垂畢而各色假家尙未告成矣予曰何間當訖役乎益運曰內造果廳及都薛里各差備內官假家今纔始役畢後似在來旬矣予曰內官及薛里等假家勿爲造成只建造果廳益運曰中排設廳最下間直接大門未免淺露不可無遮前之擧請以滿箭障子爲之從之益運曰溫堗所用雜石以安樂峴及白虎外補土等處所補石子請從便取用從之益運曰靑龍外治道初以右邊爲之之意有所仰達矣更爲看審則間或有陡絕之處請從左邊伐木治道從之益運曰向者李晚秀入侍時欑室蓋兒以軍幕樣造成事有所下敎而其時日候似當嚴寒不可不紙塗矣予曰欑宮欑室之制何如益運曰欑宮則比欑室尤爲體重矣敎曰勿論欑宮欑室又勿論稍高稍低參以事勢從長善處而必設板子以防風寒好矣益運曰稍待工役之就緖郞廳與別工作當往果川造成添補閣而制樣不無疑晦矣予曰明間馳進看審後稟處
정조 13년 · 강
遷園時銘旌書寫官以右議政蔡濟恭改付標
정조 13년 · 목
藥院啓請趁早入診敎以比昨差勝今日不必服藥矣又啓請湯劑依昨煎入仍許入診議定繼進湯劑敎以差勝之後不必連用䟱利之劑湯劑停止宜矣
정조 13년 · 강
召見都廳李晚秀李益運于重熙堂
정조 13년 · 목
晚秀啓言誌石前期陪進事旣承下敎矣當以彩輿奉往平從之又啓言各祭奠尊所所用畵尊白尊前例不同今番則以何尊擧行乎敎以畵尊用之
정조 13년 · 강
命遷園時隨駕百官預爲分排
정조 13년 · 목
敎曰今番遷園時隨駕百官令兩銓預爲分排磨鍊於班次圖曾經兩坊官參班止於路祭所事預爲分付
정조 13년 · 강
飭各邑鎭上送船隻令巡營水營條列狀聞
정조 13년 · 목
敎曰昨筵聞諸臣言欲爲別下傳敎申飭而適値日暮未果今番諸道兵防船上來時水軍率多憊卒什物無一可用駕海往來不但可慮貽弊民間不可勝言云朝家則當飭道伯閫師而雖道伯閫帥旣難逐邑逐鎭躬閱則守令邊將之盡心擧行與否軍民之受弊淺深何以知之欲或遣繡衣或遺備郞另行按廉不謹者宜有懲一之擧今番各邑鎭上送船隻令巡營水營條列爲先狀聞如是之後一毫貽弊於軍民而不遵當初飭敎者道伯閫帥隨現隨聞摘發狀聞勘罪至於水使若或自以武弁不欲下手於守令以巽軟之失致有現發於繡衣之行先自該水使重勘一體嚴飭事屬園役如使一民一卒有不獲之嘆道伯閫帥之不職姑舍是以朝家憧憧之心能安於心乎否乎卽令廟堂三懸鈴嚴飭行會
정조 13년 · 강
召見藥院三提調于誠正閣
정조 13년 · 강
召見都監堂上鄭民始都廳李晚秀李益運于重熙堂
정조 13년 · 목
民始啓言諸處假紅箭門一竝勿設只以永排紅箭門擧行事向伏承下敎而更爲看審則永排紅箭門間架狹窄不得奉進大輿而大紅箭門則間架闊大不可仍作永排矣洞口內外及左右夾紅箭門勿爲設置而大紅箭門及永排紅箭門不可不各設矣從之又啓言外梓室權安處所旣不別造假家請奉安於香大廳從之又啓言從前陵寢用虛右虛左之制則例有十字石列書龍脈坐向埋置而皆於同原雙陵之時埋此於所虛之地以爲他日之標識也今番旣是合園之制若用十字石則勢將埋置於封築之內事涉如何敢此仰達矣敎以今番旣設合園之制置標石別無可論矣又啓言元分定賑廳米二百餘石戶曹米三百餘石今將輸來需用而運致極難兩處餘米竝移送惠廳以代錢換用則事涉兩便矣從之○晚秀啓言昨筵以今番程道頗遠差備官之多數差出不無紛沓之慮預爲分排稟定事伏承下敎矣取考前例則開封官拭梓室官執巾者執水者各一員矣敎以開封官與封銷官通用執巾者執水者京鄕監造官中塡差晚秀曰紙牓出納大祝告啓殯大祝各一員矣敎以一大祝兼行晚秀曰舁梓室官二員矣敎以宣傳官別軍職中塡差晚秀曰捧贈玉官一員擧案者二員褥席執事者一員捧贈帛官一員擧案者二員褥席執事者一員矣敎以捧贈玉官以隨駕閣臣塡差捧贈帛官曾經玉堂人隨駕中塡差案褥席自園所都監造置執事官亦以園所都監郞廳監造官分差官塡差晚秀曰箱差備官二員座子差備官帕差備官卓差備官各一員矣敎以京郞廳中以二員兼差晚秀曰大輿神輦前捧香爐香盒執事各一員大輿前鍮榼實果進止執事二員矣敎以香爐香盒執事置之實果進止執事都廳郞廳中臨時擧行晚秀曰遺衣稱函執事二員棺衣函銘旌函執事各一員前排捧出差備官四員矣敎以遺衣依補編及丙午年例安於梓室上勿用於退壙而大祝自當主管執事官勿爲塡差棺衣銘旌函執事監造官一員兼差前排差備官置之晚秀曰攝司僕正二員攝相禮八員羽葆捧持官一員矣敎以攝司僕正差一員而與分司官令吏曹擬望差出攝相禮差二員而一員式輪回擧行勿用假通禮例今番則令吏曹擬望差出羽葆捧持官今番則以都監待令該監官擧行
정조 13년 · 강
遷園都監以二十六日卯時丁字閣及碑閣定礎馳啓
정조 13년 · 목
因都監狀啓敎曰定礎之如期爲之極可幸也石手及運石車夫令都監先爲施賞石所將吏卒亦爲分等爲先施賞後狀聞事回諭
정조 13년 · 강
命大輿木物領納校吏施賞有差
정조 13년 · 목
原春監司李度默以長杠木領納將校監色木物䂨取時效勞將吏等姓名後錄馳啓春川領納監官李枰金命源色吏金魯彥朴景國效勞將校千成俊色吏朴景基楊口領納將校林德潤色吏李尙植狼川領納監官安二夢色吏柳輪春效勞將校金海得色吏程光信橫城領納效勞將校李寅德色吏金東植原州領納將校安光祿朴東根色吏申宗孫金振煥江陵效勞將校崔漢榮色吏金仁秀麟蹄領納效勞將校李秉奎色吏李光益敎曰今番園役欲令一民一丁咸被恩賞況大輿木物事體自別領納效勞將校幷令該曹帖加今日內成給令政院與有旨同封下送色吏令道伯拔例各別厚賞後數爻狀聞因此思之木物運致之際其勞不些不但本道爲然無論石物木物船運時船人還泊地方後令各其地方當年身役或還上中特爲蕩減事令廟堂行會船運地方道守臣處擧行形止狀聞
정조 13년 · 강
以洪聖淵爲承旨尋命勿施
정조 13년 · 목
政院以聖淵時在慶源地乘馹上來啓敎以勿施前望單子入之
정조 13년 · 강
修撰李龜雲上疏賜批
정조 13년 · 목
疏略曰臣學識鹵莾冒占科第自知旣明矢心已堅視同鐵壁之限莫變株守之見加以臣父母年迫七旬素多疾病離捨供職尤無其路而適於新除召命之下又當國有大禮之時分義是懼不敢退伏黽勉作行來到京輦始因人傳說得伏聞向日賓筵有下諭於相臣者辭敎截嚴有非人臣所敢承聞臣不覺百體震懍五內隕墜惶汗如瀉驚魂未定雖歷屢日不敢對人言笑自同平人者誠以爲人臣子以此見疑於君父將無以自立於覆載之間則只有闔門自廢以謝殿下而已安敢仰首鳴號爲伸理自明之計哉然竊有所叩心而悲冤者不得不冒萬死一陳以俟鈇鉞之誅焉臣之一門諸族與故承旨趙德隣家本自情好聲氣相接雖在德隣被謫削奪之後彼此之契誼不變追逐甚密洎乎昨冬蕩滌之命實出於仰述先志追洗舊冤之盛意則凡在瞻聆莫不欽仰山南民士倍切欣聳臣之一門抑何心腸獨懷不滿乎德隣復官後其子孫之改題祠版也爭相赴賀數郡畢至臣之一門各沠中凡往會者六七人此乃一鄕之所共見知焉敢誣也德隣乃是山南先輩之領袖也常時慕愛之深故憂與之同憂樂與之同樂如此而今乃有以白地無情之辭仰欺天聽者有此非常不敢聞之敎此固臣闔族命卒之秋也噫德隣之疏斷無他腸先大王所嘗俯燭故丙辰白放之時有給馬賜米之典乙亥國是大定之後又有職牒還給之命殿下昨冬之處分卽先大王當日之處分殿下一言一動何莫非繼述之孝前聖後聖其揆則一臣以南鄕之人苟有一毫不滿處分之心則是乃逆也臣以先賢之孫終不能令聞休譽以繼家聲之萬一而反與惡逆同歸將陷罔測之誅生爲不忠不孝之人死爲不忠不孝之鬼將何面目歸見先祖於地下也官職去就更無可論惟願還歸南鄕與一門諸族誦傳聖敎相率自屛於荒嶠僻陬不敢漡溷先祖杖屨俎豆之鄕而已兹於恩命之下冒進無路敢將冤泣之懷仰陳紸䌙之聽伏乞亟命刊削臣仕籍使得歸死自處焉臣之此言便同古人獄中上書則宜不敢論及時事而第忠愛之心根於秉彝兹敢附陳焉伏聞園所受服之後聖情之哀疚過度鑾輿之發每在不時展拜之際攀躃無數玉候傷損臣隣驚遑以我殿下出天之孝當此大禮隔月之辰聖懷之皇皇如初臣豈不仰料而第念閭巷匹庶猶不敢任情柴毀以犯聖人之戒況帝王之身上而有宗社焉有太后焉則其達孝之所重惟在於此何可以不念付界之重任其七情之哀以貽無窮之慮乎人臣進言貴在先事孟冬隨輿之行姑未有成命而今日大小臣僚莫不以此爲言預以爲憂區區之見此非典禮所載以聖上動遵禮法之工不當率情以行差待珠丘利成之後從容命駕以展誠禮實爲允當伏願勿以人廢言深留聖意焉臣雖不足言其職經幄也其言憂愛也喉院之臣連日相持以阻當爲能事噫當此玉候欠寧湯劑連進之時職在近密者獨無憂慮之忱而徒事壅遏之習如許承宣將焉用之臣竊爲淸朝憂慨也批以首陳辭職遣辭太過雖知出於檏質不當如是爲說況別無指的之敎乎附陳園行待遷奉後爲之事隨輿姑無成命豈必先事過慮乎爾其勿辭從速察職
정조 13년 · 강
遞承旨趙尙鎭尹師國李祖承曹遠振以金光默趙▣德李鼎運南鶴聞李壽咸爲承旨前望也
정조 13년 · 목
尙鎭等因修撰李龜雲疏聯章徑出再違召故也○政院啓言承旨李書九謂以諸承宣陳疏出去時旣已聯參則處義不可異同省記後又卽出去請牌招允之
정조 13년 · 강
命御將棍治果川縣作拏校卒
정조 13년 · 목
京畿監司徐有防狀啓以爲卽接果川縣監尹行任牒呈內御營廳別武士安德恒究問則以爲渠以大車領去時率二卒到于本縣客舍前路地形猍窄偶然當着墻隅果爲頹毀本縣不隸來到詰責車夫等突出相詰致有此相鬪之事云矣德恒等依下敎嚴杖究覈取招後形止牒報故枚擧馳啓敎曰所當各別痛懲而事係園役不欲一民向隅今姑參酌令御將捉來校卒嚴棍懲礪事回諭仍令該廳知悉擧行
정조 13년 · 목
藥院啓請趁早入診議定繼進湯劑敎以昨旣入診今日亦差勝卿等退去宜矣
정조 13년 · 강
召見都監堂上尹塾工判鄭昌順都廳李益運于誠正閣
정조 13년 · 강
命守總兩營巡點及安興城操竝停止
정조 13년 · 목
備局啓言卽見守禦使金鍾秀總戎使金思穆狀啓則今秋習操旣已停止巡點何以爲之車請令廟堂稟旨分付矣習操旣停巡點當行而今年畿甸之停操寔出軫念之特恩請巡點亦爲停止允之又啓言卽見忠淸水使柳文植報備局辭緣則以爲本營水操旣已停止安興城操今無疊爲之可論依例設行仍請指一分付矣本道操鍊水操則停止陸操則設行而安興城操係是陸操所當依所報許施而安興處在海口陸卒便同水軍今番大樑木輸運兵防船裝送船格之上來者多是此土之人此時聚鍊其勢似難請今年城操特令停止允之
정조 13년 · 목
藥院啓請趁早入診議定繼進湯劑批以差勝之時不必請診卿等早爲退去宜矣
정조 13년 · 목
敎曰魂遊石明日當輸運云聞穩卸然後憧憧之心庶可少弛今方別遣吏官傳此意卿等亦須惕念期於利運運致後軍人優給雇價其餘校吏匠卒別爲施賞之意令園所堂上知悉○敎曰初一日上樑時以內下米錢木用後分給工匠木手及該掌校吏卒施賞亦依定礎時例爲之事下諭于園所都監
정조 13년 · 강
召見禮判李在簡于誠正閣
정조 13년 · 목
在簡啓言今十月宗廟冬享大祭上旬內遷園相値將無以擇日在前如此之時有仲旬退行之例請以仲旬推擇設行從之又啓言誕日箋文伏承置之之命而取考辛亥謄錄則誕日箋文以陳慰箋文封進旣以陳慰爲名則雖在啓園之後如例封進恐無不可請依辛亥年例以陳慰箋文封進敎以雖有前例今番則置之
정조 13년 · 강
遞判敦寧尹東暹仍命口傳付職
정조 13년 · 강
中批尹塾爲判敦寧
정조 13년 · 목
敎曰此重臣之特除都監之任不但念其人意謂資至正憲矣昨日始聞其不然事係記舊何拘中批行副司直尹塾判敦寧除授牌招察任
정조 13년 · 강
命故參判韓光肇議諡
정조 13년 · 목
敎曰先朝御製祭文書下時筵敎以將來諡號之資爲敎特以亞卿之故尙未爲之云而故參判李彝章賜諡亦已拔例爲之則故宰臣之擉不幷擧甚是欠事故參判韓光肇不待諡狀議諡事分付弘文館
정조 13년 · 강
飭遷園時陪從官自持飯
정조 13년 · 목
敎曰今番遷園時靈輿陪從東西班依此磨鍊擧行程道旣遠不緊殘司皆除之而雖上司及有貢物衙門皆自持飯切勿貽弊事令廟堂預爲嚴飭
정조 13년 · 강
以尹東暹知事單付口傳也
정조 13년 · 목
藥院啓請趁早入診議定繼進湯劑批以今日差勝勿爲入診又啓言昨伏承湯劑煎入之敎膈候之或未如常可以仰揣伏願特許入侍診察議定繼進湯劑批以今日則差勝卿等退去
정조 13년 · 강
以曹遠振爲承旨前望也
정조 13년 · 강
召見都監堂上鄭民始于重熙堂
정조 13년 · 목
民始啓言園上所用莎草二千張因臣所達以司僕卜馬馱運事批下而伏聞司僕卜馬只是一百二十匹亦有不時使用不可盡數出送而莎草則當爲五百馱不可無變通之道以司僕及五軍門卜馬通融充數分兩運馱送一千張則趁九月念日下送一千張則趁九月晦日下送而此時各處卜馬似無暇隙以車子卜馬間觀勢從便輸運之意請知委遷園都監從之又啓言元分定統營木十五同移送遷園都監矣因兩都監之竝爲發關該營加送十五同而本都監物力頗有不足之慮內都監亦甚苟簡云統營加送木十五同仍爲捧上五同則加劃內都監十同則請自本都監取用從之
정조 13년 · 강
命北關願納私賑人吳鵬培等賞加施行
정조 13년 · 목
吏曹啓言咸鏡道願納私賑人別單中會寧幼學吳鵬培鏡城幼學玄檝全鳳賢係是士人或請郞階成給或請▣役勿侵矣批旨內百石以上人賞加未滿百石者帖加而吳鵬培玄檝雖曰士人如願陞資依例施行事命下矣因傳敎移關本道則回移內吳鵬培等三人願爲加資云請吳鵬培玄檝賞加施行全鳳賢帖加成給允之
정조 13년 · 강
命弘化門入直哨官金相九拿處
정조 13년 · 목
兵曹啓言卽接弘化門入直哨官金相九手本則率領軍李泰輝猝發暴疾以致闕直云李泰輝令攸司科治當該領軍哨官金相九趁未覺察晚時來告之罪不可無飭請令該府拿問嚴處允之
정조 13년 · 강
副修撰李晴疏陳承重祖病乞遞賜例批
정조 13년 · 강
遣承旨詣景慕宮奉審摘奸
정조 13년 · 강
召見都監堂上鄭民始畿伯徐有防判尹金文淳陪往大將任嵂于重熙堂
정조 13년 · 목
民始啓言水剌間守僕房例爲造成於丁字閣左右而今此丁字閣基址自穴處稍右守僕房若造成於丁字閣之左則正當穴前內明堂之中所見極爲礙眼故敢達矣敎以然則守僕房竝爲造成於丁字閣之右○有防啓言各道入居錢專爲畿驛立馬之資而上納期限法意甚嚴挽近以來外驛慢不動念每每逾越拖到歲末甚至已上送之後邸人輩又從而幻弄之畢竟收捧殆過春夏揆以紀綱萬萬寒心當此國役方張之時畿驛許多馬闕不可不卽速代立而價本專靠於此今年則毋敢復循前習必於十月念日內一齊上送而若過此限則各該驛察訪自臣營直爲狀聞論勘外此邸吏隱匿遷就之類亦自臣營隨現發刑配之意請出擧條預爲申飭從之
정조 13년 · 강
命園所守護軍原額外加定名色停當以啓
정조 13년 · 목
敎曰園所新奉處距京程途稍遠火巢內人家撤毀之後幅員闊大守護之方不可不拔例磨鍊園軍原定名數外不可不加倍充定而位復磨鍊之際如有掣肘之端雖不以守護軍稱名以山直或他名色別定名數仍爲除役似好以此意畿伯及此方官與園所堂上相議停當後論理狀聞各陵寢火巢內雖無人家居接之例此時一戶遷徙爲難定洞口地界後量除幸行時箚住處其外閑曠地則勿以火巢內爲拘時存民家勿毀設有遷徙之民元家舍則與守護軍賣買亦無不可此意知悉從便措劃事下諭今番都監所用及邑治所用私養山材木䂨取處別爲給價已有成命而聞畿伯言班戶多不願受云朝令之下豈敢若是斯速分給後形止狀聞事一體下諭
정조 13년 · 강
以李敬一爲廣州府尹備薦也宋守淵爲沃川郡守口傳也
정조 13년 · 강
敍前校理沈晉賢金啓洛前修撰柳文養李貞運仍命付軍職
정조 13년 · 강
文武臣竄配人疏放罷削人收敍有差
정조 13년 · 목
敎曰受服人吏兵曹抄出令戶兵曹頒給布子事纔有下敎時任百官及雜歧應受者外文臣侍從以上武臣閫帥以上時在罷籍之類無論罷削竄配竝令兩銓今日書入待判下擧行○吏曹別單文臣堂上官罷職人前牧使李帥濂前府使申益彬前承旨李敬一前大司憲具㢞前大司諫金翊休竝敍用罷職不敍人前判書吳載純前參判洪秉纘職牒還授人前參判李義翊閔百奮竝敍用收職人前大司諫李東馨蕩滌朝官罷職人前校理安策鄭東觀李遇濟李冕膺朴基正前司諫李壽咸申禹相宋銓朴聖泰前持平李得休鄭晚錫朴猷煥李升運朴道翔張至冕宋俊載前正言權儐朴宗謙申大龜沈鏶前掌令趙貞相趙武範朴鎤前副司果姜碩龜前獻納崔烜姜垣柳匡國李永穆前執義朴長卨前修撰李魯述徐邁修李太亨徐配修前副修撰韓光植罷職不敍人前校理尹羽烈前獻納林道浩竝敍用削職人前掌令鄭澤孚給牒敍用職牒還授人前校理趙鎭宅李百亨閔養顯前副校理吳泰賢金履翼前副修撰金熙采宋祥濂前縣監沈樂洙竝敍用永刊館籍人前副修撰吳鼎源刊削仕版人前校理成種仁削去仕版人前司諫成胤儉竝蕩滌吳翼煥添書敎以不足責給牒被謫蒙放人前正言尹得孚收職人前注書朴能源竝蕩滌禁錮人前府使洪彥喆敎以限幾滿蕩滌在謫人李魯春添書敎以當背吐食情狀可駭豈渠所爲不足責今番何拘常格陸地移置前獻納兪岳柱放送前判官閔慶世減等前牧使沈基泰前正言兪鉉章前掌令安鼎大前持平權中憲朴瑞源前校理李羲觀放逐鄕里人前獻納金光岳竝放送門黜人前興恩副尉鄭在和蕩滌○兵曹別單武臣閫帥以上罷削竄配人前兵使李敬懋放送前大將李邦一敍用前兵使閔義爀敎以自是徒年限滿已過放送白東俊敎以居中蕩滌非赦典則無可論旣書入敍用該曺混書之失不可無飭推考李文德敍用白師誾敎以其時表異之跡足爲奬贖之端放送○承旨李敏采洪仁浩閔台爀啓言卽伏見吏曹別單判下者有島置罪人李魯春陸地移置之命臣等不勝憂慨之至噫彼魯春負犯何如罪名何如況於昨春以後聲討益嚴則今者自島移陸遽施減等之律隄防之蕩弛將無可言至於吳翼煥闖呈凶疏情跡叵測尙稽訊鞫已是失刑而今此給牒之命又何爲而降哉該曹則初不擧論於別單而添書處分實是意慮之外若乃成胤儉尹得孚之蕩滌兪岳柱之放送究厥干犯俱極深重此豈可遽議於疏釋之典者哉伏乞亟寢成命焉批以今番別單何拘常格爾等無多言
정조 13년 · 강
勘放姜必齊金永暐等
정조 13년 · 목
遷園都監郞廳以都提調意啓言遷園吉日推擇啓下之後追聞方外不無甲乙之論云故臣熤與觀象監提調金鍾秀鄭昌順都監堂上徐有隣李在簡來會都監招致方外士人進士宋重亮幼學姜必齊金永暐與日官池日賓金喜慶池景喆反復論難則金永暐曰初二日卽伏斷日不可用矣日官等曰此日果爲伏斷而時用通書曰葬埋不忌不可以大要所云反忌通書所不忌之日矣永暐曰只見大要未及見通書矣姜必齊曰伏斷日百事皆忌通書雖曰不忌造命訣曰埋葬鑿井尤爲忌何必用此日乎日官曰造命訣三字或見於方書而別成册子者未之見果是何人所撰而唐本乎常板乎必齊曰只見謄書者而撰書人亦不知矣宋重亮曰伏斷日所用通書旣曰葬埋不忌雖以曆書言之安葬日多是伏斷而初二日亦然矣永暐曰大要云地隔日忌安葬十一月申日卽地隔日矣日官曰地隔日通書只忌斬草破土開金井制法三奇祿馬貴同到又値成日則不避矣必齊曰乙之羊刃在甲而甲又爲乙之劫財矣日官曰乙之羊刃辰也甲則只爲劫財不爲羊刃矣必齊曰陽順數陰逆數乙爲陰木則甲豈不爲乙之羊刃乎日官曰祿前一位爲羊刃山前一位爲羊刃逆數而以乙逢甲爲羊刃元無此法見於何書乎必齊曰在造命訣矣重亮曰此則諸日官之言是矣必齊曰卯木起胞於申則申是劫煞矣日官曰此非葬擇之所看而設如外論所忌甲申則納音屬水卯木爲絕處逢生此爲吉格也必齊曰納音之水何能捄木之絕耶日官曰哀天綱五行反生不能敗絕例曰木絕於申而甲申則不絕此是當下逢生謂之以納音水不能捄木之說甚是無稽矣必齊曰亥卯未三合劫居申則申是劫煞矣日官曰此有化煞爲權之法以已酉納音土制甲申納音水以祿馬貴化之則方書所謂制以納音化以吉星者此也必齊曰已酉土果是甲申水而太歲之土被克於時之己巳木則有何餘力而能克水乎日官曰化煞爲權最爲上格時之木不能作梗矣必齊曰卯與申爲唍嗔煞矣日官曰此是諸煞中最輕者故安葬總忌元無擧論矣重亮曰古人用法大體旣好則小疵不拘今此丙子月甲申日雖有伏斷等小煞而合於祿貴三奇三德等諸吉星遍考數月之內無勝於此日者云矣臣等聞其彼此辨難之語則日官之言皆有所據方外之說輒皆自屈甲乙參差之論從此歸一誠爲萬幸而姜必齊之拗執偏見倡爲異說金永暐之全昧古方妄論大事萬萬可駭姜必齊金永暐請令攸司照律嚴處敎曰苟有所懷豈可以方外咨且囁嚅乎朝家亦當嘉其無隱而渠旣無的見又不廣考妄論大事惟意無難亦有關於國綱況斷爛謄册之作爲徵信無異於向來金曄揆以重其事曉群惑之道不可仍置勘處事依草記施行天機大要時用通書等册猶可執以爲說至於星㬬壥次之說周天度數今古逈殊則假令方書中在此干支位次者今當移在他干支不待數家言可以理推此所以局方推擇之主格局也此後更或以奇門法有雌黃之論卿等切勿傾信而撓屈○刑曹啓言姜必齊金永暐等勘處事命下矣取考律文則大明律術士妄言條有曰凡陰陽術士妄言者杖一百詐僞條有曰報上不以實者杖八十徒二年姜必齊金永暐二罪俱發以重者論幷決杖八十必齊洪州牧永暐載寧郡定配所押送敎以固有妄言之罪與不以實差間亦與金曄之疏陳有異只以妄言律勘放
정조 13년 · 강
命養賢庫主簿金致簡改差
정조 13년 · 목
成均館啓言本館錢米捧入上下之數錢則應捧應下幾乎相當米則每年有數百包之剩添補雜用忽自十數年來養賢庫所捧養士之米非但無剩餘每患不足故臣取考前後下記及食堂到記招致計士打籌磨準則假令一日食堂爲百額則下記增以二百額日日如是虛張數爻合以論之每年見失之米恰爲數百石矣該庫吏胥自本館從輕重科治參以年歲之遠近較其偸食之多寡量宜分徵而自今爲始成出節目以爲防塞弊源之地而該庫主簿金致簡人旣懦弱難責振刷今姑改差其代以本館郞廳中毋論直講典籍以勤幹可任者請令該曹另擇單付使之趁卽擧行允之
정조 13년 · 목
藥院啓請趁早入診議定當進湯劑批以卿等不必入侍矣
정조 13년 · 강
召見都監堂上徐有隣于重熙堂
정조 13년 · 목
有隣啓言三色燭籠火鐵燭籠紅箭門內例以忠贊衛奉持路上則軍人奉持而取考近年謄錄則忠贊衛因傳敎除之以別監擧行今番則何以爲之敎以今番當自大輿所排列當用闕門外例矣如不實爲合之忠贊衛則已有丙午前例元非可論雖以別監言之闕門外例不用之勿爲磨鍊又啓言孝昌墓員役以下接濟之道請得禁營錢五千兩以爲買給位田之計矣旋因掣肘之端尙未就緖而渠輩事勢終不可不念臣意則禁營錢出給畿湖一體貿穀明年爲始依例糶糴限五年以耗條計給資舌仍自本曹磨以歲月先以遺儲錢稱此數買得田畓俾作五年後支用之需今年則依耗條數爻先推移出給而若是經紀之際不可無句檢之人事關土地屬之版籍請令該郞廳李周憲兼管擧行從之又啓言日前始聞景慕宮三年內祭享所用各樣果品尙未會減云旣聞之後不可稽滯請考出各種數爻以元貢所受卽爲會減從之
정조 13년 · 강
以沈晉賢爲校理申獻朝爲副校理李遇濟爲修撰朴基正爲副修撰前望也
정조 13년 · 목
敎曰議諡有命玉堂不可不備員番次亦甚苟簡云未肅拜及在外人員許遞與未差之代前望單子入之待下批牌招察任○敎曰今聞玉堂轉稟之言以故參判李彝章正卿贈職後贈諡爲奏此宰臣加贈亦無妨而予則曰文衡會經則猶以亞卿贈諡此例之倣用尤合表異之擧故宰臣韓光肇議諡勿拘資品爲之且況先朝恩敎信如金石區區格例尤不必較量以此意分付弘文館
정조 13년 · 강
飭園所石物運致形止陸續狀聞
정조 13년 · 목
敎曰魂遊石今日當運致豈勝憧憧況上樑在明凡事尤爲致精運致穩稅形止卽令畿營星火探問魂遊石外體大石物未運致者爲幾許此後以穩運形止陸續狀聞事亦令畿營卽爲傳撥知委都監
정조 13년 · 강
命海伯李洪載越俸仍許本道各樣軍布純錢代捧
정조 13년 · 목
備局啓言頃因黃海監司狀啓各樣軍布純錢代捧而其中稍勝處錢木參半事覆啓分付矣卽見該監司李洪載狀啓則以爲本道綿歉到處同然稍勝尤甚區而別之其勢末由云矣綿農荐歉雖已知之經用匱乏亦所當念初不硬定分數使之量宜擧行者闊猍嬴縮一付本道期於實惠下究之意而今者道臣不欲區別其優劣直以其勢未由等語章皇稟啓者極爲未安道臣從重推考民情所係旣已屢煩陳請幷許純錢代納之意請分付敎曰事關民隱豈可以此時或忽至於兩西日下民情亦所矜悶者代錢之請何待回啓後許施民事雖重國體宜顧昨見該伯狀辭萬萬駭然廟堂苟有不察民隱之失爲道伯者以去就爭之自有古人已行之事雖欲以狀啓更請委曲其辭囁嚅發說卽藩臣之體也近來諸道狀體無異喉院之繳還有司之執藝流弊不可不念原狀之令本司御處者意蓋此也推考薄勘不足以尊事體該道臣越俸一等枚擧此意申飭諸道後勿敢襲謬此敎亦非出於壅遏民情而惟命令莫敢違之意幷令知悉本道納各樣軍布特令代錢事卽爲分付
정조 13년 · 강
命長湍府大同依前以米收捧
정조 13년 · 목
備局啓言卽見京幾監司徐有防狀啓則以爲因平壤慰諭宣傳官書啓長湍府大同田捧小米事關問該邑矣邑報今始來到依朔寧等峽邑之田捧田穀沓捧沓穀例收捧爲辭而本府卽田沓相半之地當初大同磨鍊時與楊廣等峽野參半之地少無異同間於沓穀失稔之時狀請參半之捧不過一時權宜之政而本府處在兩西孔路公私策應專用大米則其所變通適足爲貽弊之端仍舊貫置之事請令廟堂稟處矣正貢事體與他自別道臣陳達旣甚正當依前以米收捧之意請分付道臣允之
정조 13년 · 목
該府啓請相九杖八十收贖奪告身三等放送敎以如有功議各減一等
정조 13년 · 강
江華留守尹承烈以案付船發送馳啓
정조 13년 · 목
狀啓以爲案付船四十隻別定褊禆及將校色吏本月二十九日午水發船領送于執船差員處敎以直送工曹用餘卽爲還送事回諭亦爲分付該曹
정조 13년 · 강
行景慕宮秋享大祭
정조 13년 · 목
具平戎服乘轎出協陽門弘化門至觀旂橋降轎乘轎至景慕宮洞口降轎乘轎命承旨閔台爀詣景慕宮奉審以來至關王廟後路降轎乘馬至園所洞口下馬乘輿入齋室召見都監堂上徐有隣李在簡改具翼善冠淺淡服乘輿詣園所就版位行展拜禮仍詣園上奉審訖召見都監堂郞詢問啓殯時節次及隧道閣制度承旨金履成以園上奉審時園司之不爲待令請推考敎以勿推乘便輿還御香大廳召見總護使及都監堂郞詢問欑室靈座中排設廳間架制樣在簡啓言香大廳玄室奉安修補之役不可不趁早爲之請今日內擇日擧行從之命戶禮判與園司遷園後守護軍之陪往仍居者從自願修成册以奏還齋室少頃具平戎服乘便輿由園所靑龍邊新路至典農里園所新舊路合路處命有隣在簡兵判具允鈺進前敎曰馬場里路坦而少迃者斥節里路捷而有峴而李晚秀之言曾以者斤節里作路爲宜鄭民始之言以馬場里作路爲便卿等更加商量以爲取決之地仍從園所舊路至洞口降輿乘轎由梨峴入弘化門協陽門還內
정조 13년 · 강
命祭需價及烟軍僧軍勿爲擧論事知委各道
정조 13년 · 목
備邊司啓言在前陵寢遷奉時祭奠價以民結收捧役軍則用烟軍僧軍自是法典所載而今番則依筵敎一倂除減矣卽聞各道營邑或不無按例等待之弊云及今行會在所不已祭需價及烟軍僧軍勿爲擧論之意請知委於八道道臣兩都留守允之
정조 13년 · 강
京兆進大輿軍以下各差備軍別單
정조 13년 · 목
該府啓言大輿軍肩輿軍馬木軍以下各差備軍才已抄出依例竝與市民軍修成册移送輿士廳香亭子軍以下各差備軍及都監使用雜物軍兵曹該色郞廳定日來會眼同抄出後仍令兵曹董飭擧行尙衣院以下使用軍令各該司待令而秩秩區別別單書入○別單大輿擔陪軍四運每運一百三十六名合五百四十四名預備軍每運四名合十六名前引軍五十石後引軍三十五名預備軍二十五名前後引軍預備軍幷市民馬木軍四十名層橋軍十名雨備及奉持郞軍十名來往板軍三十五名支木軍四名輪輿排設金也只軍二名輪輿軍十名小枕木軍一名小輪軸軍一名內支木軍二名前後欄干軍四名輪臺板軍四名習儀則輿土大將都遊軍中取用足臺木地乃木軍二名預備長橫杠軍二十名短橫扛軍三十四名東門則輿士大都遊軍中取用各差備預備軍二十五名肩輿擔陪軍三運每運八十四名合二百五十二名預備軍每運四名合十二名前引軍二十五名後引軍十五名預備軍十二名前後引軍預備軍幷市民馬木軍四十名支木軍四名層橋軍十名踏板及金也只軍四名雨備及奉持郞軍十名預備橫扛軍十名來往板軍三十名隔板軍二名各差備預備軍二十名竹散馬八匹引曳軍一百二十八名預備軍三十八名方相氏車子四部引曳軍五十六名預備軍十七名挽章軍一百名預備軍三十名竹散馬引曳軍以下竝市民陪往大將都遊軍三百名火丁卜直一百三十名外梓室輿擔陪軍三運每運八十四名合二百五十二名預備軍每運四名合十二名前引軍二十五名後引軍十五名預備軍十名前後引軍預備軍竝市民支木軍四名層橋軍十名踏板及金也只軍四名預備橫杠軍十名來往板軍三十名雨備軍十名馬木軍四十名外梓室輿擔陪軍以下以大輿軍先爲取用合軍丁一千五百五十名市民五百三十一名已上漢城府擧行彩輿一部軍十名預備軍二名雨具軍一名馬木軍二名大輿前香亭子一部軍十名預備軍二名雨具軍一名馬木軍二名紙牓腰輿前香亭子一部軍十名預備軍二名雨具軍一名馬木軍二名翣扇奉持軍六名預備軍二名雨具軍二名竹散馬鞍籠軍八名雨具軍二名排案床二坐軍四名行帷帳二浮軍四十二名預備軍五名紙牓所器皿負持軍五名題主卓奉持及雨備軍竝十名新舊園丁字閣所排輪輿來往板軍五十名屛風六軍二十名都遊軍七十名誌石架子軍十名長生殿車子軍一百二十名預備軍十二名火丁卜直三十五名合軍丁四百四十八名已上兵曹擧行漢城府堂上與兵曹該郞眼同抄出靈座交倚軍三名雨具軍一名靈座平床軍三十六名預備軍三名火丁卜直三名合軍丁四十二名已上尙衣院擧行分典設司遮帳負持軍八十名火丁卜直六名合軍下八十六名已上典設司擧行分長興庫鋪筵負持軍七十名火丁卜直五名合軍丁七十五名已上長興庫擧行別工作軍五十名火丁卜直四名合軍丁五十四名已上營繕擧行都已上軍丁二千七百八十六名內軍丁二千二百五十五名市民五百三十一名
정조 13년 · 강
校理申馥副校理尹光顏修撰崔顯重副修撰李晴聯箚賜批
정조 13년 · 목
箚略曰噫嘻李魯春之負犯何如關係何如也改換頭面投呈凶疏營護劇賊之黨與掇拾劇賊之話頭聲氣相應情跡莫掩則所當嚴加鉤覈打破窩窟而王章未伸輿情益憤今者減等移陸之命遽下於聲討益嚴之際隄防漸歸於蕩弛義理將至於堙晦此何事也至於吳翼煥之譸張悖說閃弄矯誣旨意妖譎情節叵測而尙稽訊鞫已是失刑則今此給牒之擧尤豈非意慮之外哉若乃成胤儉尹得孚兪岳柱之類罪犯俱屬緊重疏釋不宜遽議而或施蕩滌或命全釋別單之不論而至於添書院啓之覆難而不賜反汗處分華當物情駭惑伏乞亟寢成命批以勿煩
정조 13년 · 강
大司憲金魯淳執義李運彬掌令李秉喆持平柳耕趙恪正言崔重圭聯箚請寢李魯春等酌處之命賜例批
정조 13년 · 강
命遣承旨分詣受香所奉審摘奸
정조 13년 · 목
有隣啓言大輿肩輿平床所入松板請以長生殿退板量宜取用從之○有防啓言取考辛亥謄錄則舊陵所扈衛將以道內營將守令差出今番則園所地方係是部字內何以爲之敎以令地方官擧行
정조 13년 · 강
馳賜濟衆丹于園所都監
정조 13년 · 목
敎曰園役雖一夫一丁欲有沾益期無傷損卿等庶幾諦悉近聞年穀頗熟粒米狼戾以時令之稍早民多食稻閼滯幾殊而起云本都監役夫雇丁安知無是博施固未能名係都監之類庶可周活今以立效濟衆丹一封齎傳于卿等此藥雖不載於古方試之似勝於油溺付之都廳隨聞分給員役校卒中可以救治者亦卽分給緊用二三丸歇用一半丸爲可卿等知悉事下諭于園所都監堂上處
정조 13년 · 강
命畿營及水原府招致八遠山主人李運行觀其才識以聞
정조 13년 · 목
敎曰八達山主人卽進士李運行家亦有累代墳墓而聞新邑鄕校定於運行家墳山階節下至近之地不過爲十餘步云今番監造官見漏追聞猶以爲嗟惜今若竝奪其山地是豈念其家之本意乎如有可合處鄕校更卜他基否則令本道巡營招致主人拔例厚給山價仍觀其人才識之如何狀聞事下諭于畿伯及水原府使處
정조 13년 · 강
遞吏曹參議李勉兢以曺允大代之前望也
정조 13년 · 강
以金頤柱爲都承旨前望也
정조 13년 · 강
命景慕宮享祀時服色及用樂從大臣議
정조 13년 · 목
禮曹啓言景慕宮大祭與朔望祭親行時服色攝行時獻官以下服色用樂與否問議于大臣事命下矣問議于時原任大臣則領議政金熤左議政李在協右議政蔡濟恭判府事李性源俱以爲緬禮異於初喪玄室復土之日喪禮已訖本宮大小享祀時服色與用樂自當如例恐不可以服制未盡之前有所變節於祼將之際云領府事金致仁判府事鄭存謙徐命善李福源領敦寧洪樂性病未獻議云請上裁敎以依議施行
정조 13년 · 강
加差尙衣僉正李恒演遷園都監郞廳
정조 13년 · 목
遷園都監以二房郞廳尹光碩分差殯宮所啓請恒演加差允之
정조 13년 · 강
命舊園所欑宮排設處以八月十一日卯時修改
정조 13년 · 강
命遷園時勿差兩坊官分司曾經文蔭各加一資
정조 13년 · 목
敎曰遷園時分司當差出而已巳以後承史陪從兩坊官特以侍講之任從陞而已今番則兩坊官分司勿爲差出事分付該曹曾經人中文臣之尙在下大夫者蔭官之尙在堂下者各加一資以示寓意之意其中奉朝賀趙暾壬戌除拜前五衛將趙德洙丙寅除拜久遠無出於此兩臣以予近日之心何拘常典特竝加資竝令今日內下批曾經中蔭官無論前資今資其數不多亞尹都正隨品拔例備擬事分付年前事予意孰不知之而乃兄之弟有何靳惜前承旨韓先綮總管見窠口傳擬入待下批牌招察任
정조 13년 · 강
以韓光綮爲副總管口傳也
정조 13년 · 목
兵曹以光綮方在被謫蒙放啓敎以給牒敍用
정조 13년 · 목
以成種仁爲冬至書狀官興恩副尉鄭在和單付奉朝賀趙暾加崇祿慶尙監司洪檍司直申應顯申思運金夢華崔光璧趙德洙元啓英李敬玉李普溫加嘉善錦山郡守李運永靑山縣監李彥藎前牧使洪秉殷李漵尹勉遠金恒柱前主簿李昌顯加通政暾以下竝曾經兩坊文蔭加資○敎曰亞尹及總管中在外人時帶輿士大將人竝許遞又敎曰都總管金文淳敦寧都正趙英鎭金宅洙及在外總管許遞今日政差出五衛將中未肅拜及在外人改差又敎曰總管中時帶實職人許遞今日政以陞資人擬入以申應顯爲左尹申思運爲右尹李昌顯李漵爲敦寧都正李敬玉崔光璧元啓英金夢華趙德洙爲副總管李漵洪秉殷金恒柱尹勉遠爲五衛將○因五衛將李漵望筒敎曰兼職又受點本職許遞新資未經都正人中口傳擬入
정조 13년 · 강
備局以北關御史鄭大容別單回啓
정조 13년 · 목
備局啓言北道慰諭御史鄭大容別單以草記稟處事命下矣取考別單則其一今年南運之穀與茂山鍾城移轉穀都屬於各其邑久置條而交濟倉皆在海津量宜分置於峽野各倉別作一庫從節目施行事也久置條二留一分之法出於峙穀備荒之意甲辰定式之後今年收效若是較然加數儲置以資水旱實爲公私之幸嶺南運粟茂鍾移穀合爲四萬二千五百餘石以此添作久置條竝與元穀四萬餘石一體二留一分添入節目更加申嚴至於儲留海倉尃爲船運便近而糶糴之際必以海倉爲歸偏分於海戶則有穀多之病均及於野民則有遠輸之勞以至分留退限穀物腐傷峽野分置之論儘有意見穀總民戶參互較量均置於沿野各倉前頭雖有船運之擧一時轉輸庶不至爲大段民弊毋論海陸別置一庫不與他穀使吏民咸知法意之截嚴事一體添入於原節目似合事宜其一各邑還穀非土宜者今因代捧參量釐正事也北關異於他處貿遷實無其路穀非土產而必欲本色收捧則糴事之愆期穀簿之紊亂必由於此況於昨年代捧居多今若還作本穀則可知騷擾多端且嶺運穀租大米兩色本非深北所產則納還之際尤難措辦竝以宜土相當之穀從民願許令準折代納仍以代納名色釐正穀簿俾無前頭淆亂之弊至於年麥經年則便致腐傷不合久置誠如所論粟太稷三穀中擇其可合久置者量其多寡換色儲置似合事宜其一關北馬兵都試依親騎衛例施行事也馬兵都試之壬寅創設出於慰撫激勸之意而馬兵之效力邊門與親騎衛少無異同則試取之元數旣有差等赴試之勞苦又爲顯殊非但軍情之向隅有欠一視之德意馬兵都試亦依親騎衛都試例分設於行本營而隨其南北居住使之從便赴試俾無隆寒狼狽之患居首者沒技者之次者之直赴與軍任陞差亦與親騎衛一體施行似合事宜其一南關官船竝姑革罷事也所謂官船旣無緊用反爲民弊則革罷之論似合通變之道而故重臣之筵稟創設意在濟民今以船主之歲納格軍之厭避不議其矯捄遽論其革罷亦非當初設施之本意旣曰無甚關緊則或者全無所須歟此則分付道臣往復各該邑商量事情矯弊與革罷間更爲論理啓聞後稟處似合事宜其一穩城莎草島牧場移設於水草可牧之地不然則依前節目鍾城等四邑牧卒通同看守事也設場置卒尃爲牧馬而馬不蕃息卒又窮殘移場之論非無意見而移設之處難保可合則來去之際反致繹騷無寧姑就舊場矯其爲弊當初四邑之通同看牧非但牧役無偏苦之歎可知馬政有勤實之效而鍾慶兩邑之次第許頉雖有所以只使穩興兩邑之如干牧卒專當是役逃散之弊勢所必至此後則一從前規使四邑牧卒通同看養勿以小小委折聽甚頉免事永爲定式似合事宜其一會寧開市時通官家丁及時裁定變通事也通官跟役逐年增加已卯之七十五名已是屢倍於當初十三名定式之數而至於昨年之一百六十餘名而極矣供億之糜費姑置之邊禁之蕩然在所當念裁定之論誠爲得當第念因循不禁已至多年到今操束亦涉難便而至於一向捨置任其無節則前頭增加之數又將不知爲幾許分付道臣申飭市邑使之言及通官明曉事理使不得科外率來以致如前過濫之弊似合事宜其一差需穀木其數寔繁不必犯用於元會穀令道臣量宜區處事也設置差庫以備市需出於民邑除弊之意而當初節目旣未詳盡丙申釐正亦有未盡至有勒買收斂借用等弊端則已非設庫之本意而本庫穀木年年滋息不犯元數可以支用則及今釐正在所不已穀木之多寡物種之貴賤參量磨鍊勒買者收用者借用者竝給價措備無或貽弊民間而若割犯元數則必致前頭狼狽釐正之際知悉此意凡於器皿之屬必皆務從堅緻無或如前疏虞定其年限許其改備事竝爲添成節目往復廟堂永爲定式似合事宜請竝以此意分付本道道臣其中孝烈一款令該曹稟處允之
정조 13년 · 강
飭未下直守令當日辭朝
정조 13년 · 강
領敦寧洪樂性上箚賜批
정조 13년 · 목
箚略曰展拜園寢臣當竭蹶陪扈而近患毒痁浹旬危篤蠢動無路竟未趨班情禮都虧伏乞亟降譴罰批以愼節之如是彌留何等悶慮班聯未參豈或深引卿須安心善攝仍命遣史官傳諭
정조 13년 · 강
命園所齋室修補材木就姑留廨宇中取用
정조 13년 · 목
園所都監狀啓以爲穴前補土幾爲三分之一丁字閣基址今方修治材木船先運到泊體木四十株先爲輸入浮石則僅出八九塊連爲嚴督香大廳則定以內衙幾盡修補齋室則定以隱若軒而棟柱太半中續椺樑亦多朽蠹不得已毀撤以他公廨所毀材木卽其地更建計料敎曰齋室修補材木不必用新邑基公廨可合材木只就姑留廨宇中推移取用事回諭
정조 13년 · 목
有隣啓言江華璿源閣修補之役當自該府趁卽擇日擧行而工匠等節不無掣礙之端使之待明春擧行之意請分付從之又啓言園所丁字閣神御平床褥席縀品當依園所都監堂上定奪書入而外梓室下所鋪褥席旣因辛亥以後已例不爲入用日前所下縀品請移用於神御平床褥席從之
정조 13년 · 강
命水原府隱若軒仍爲齋室小次
정조 13년 · 목
園所都監提調金履素等狀啓以爲齋室修補材木就姑留廨宇中推移取用事有旨矣本府公廨一傡看審則材木之可合用者只有吏廳而無他推移之道本府則旣撤講武堂以去又得安眠島體木椽桷等材亦多鳩聚於境內且隱若軒材木雖無全用者裁斷揀擇亦足補用於新建之時故以隱若軒吏廳相換取用之意停當始後矣敎以隱若軒則旣有禦牧軒雖狹小足可爲小次至於新邑官舍當爲往來時宿所之地新斫材木難保其趁期且聞吏廳頗軒敞而移建足以此材木全數用之云此出給本府使卽移建事回諭
정조 13년 · 목
該監司狀啓以爲卽接廣州府尹李敬一所報則原春道木物大輿長杠木二株外梓室輿長杠木一株朴橽木三株原州判官領運今初四日戌時到兩水頭云而驪州楊根卽沿江各邑尙無所報該監色之不善候望致此闕報者萬萬驚駭兩守令或以差員方在船所或以延命才已還官姑不直請論勘而都次知座首及護送監色等竝拿致臣營從重科罪計料敎以成命之下疏忽甚矣卿則推考兩邑守令所當拿處而今姑參酌爲先從重推考事回諭又狀啓以爲卽接楊州牧使林著喆所報則加平長杠木一株過本州無弊護送領運差使員加平郡守安廷鐸所報內本郡卜定大輿長杠木一株無事到泊於纛島云領運將吏待各邑畢運別單登聞計料敎以過境及到泊形止不爲報來江越邊地方官推考該津別將亦不可以無例置之査聞狀啓事回諭
정조 13년 · 강
諭吏曹堂上勿待罪
정조 13년 · 목
吏批啓言文侍從武閫帥以上無論罷削竄配令兩銓書入事有命故被謫蒙放削去仕版以下則自臣曺擧行門黜以上移文義禁府一依回移中後錄別單書入追聞興恩副尉鄭在和前已被敍付職而今番別單混入於門黜秩疏忽之失雖由該府不察之罪臣亦難免原別單中興恩副尉鄭在和付標義禁府當該堂上從重推考臣亦惶恐待罪敎以勿待罪
정조 13년 · 강
以尹勉遠爲敦寧都正口傳也
정조 13년 · 강
召見左尹申應顯副總管趙德洙五衛將李漵金恒柱于誠正閣
정조 13년 · 강
遞承旨金頤柱李夔李敏采金履成以鄭宇淳趙鼎鎭曹遠振柳甲基代之甲基尋以在外遞竝前望也
정조 13년 · 목
頤柱病難供劇故也
정조 13년 · 강
以崔光璧爲兵曹參判李敬玉爲右尹口傳也
정조 13년 · 목
在外亞尹許遞故也
정조 13년 · 강
左尹申應顯右尹李敬玉疏辭新資竝賜例批
정조 13년 · 강
大司諫朴天行陳疏賜批
정조 13년 · 목
疏略曰李魯春之情態反復罪犯緊重國人之所共誅而不有臺啓遽命出陸吳翼煥之旨意絕悖情跡叵測王章之所必討而顯戮不加給牒有命至於成胤儉尹得孚兪岳柱李東馨諸人論其罪犯關係甚大而或賜蕩滌或命特放有若輕囚放釋遇赦卽放者然臣誠驚惑憂歎莫知聖意之攸在也噫刑法有國之所重也雖尋常罪謫固不可惟意低仰今殿下不問其罪犯之輕重刑政之當否一張判付無難疏釋喉院覆逆儒臣爭難而無多言勿煩下批牢拒使不敢復言若此不已則雖大於此之劇逆宥旨一下則更不可爭執而反汗乎伏乞聖明亟寢成命批以勿煩
정조 13년 · 강
正言金聖準陳疏賜批
정조 13년 · 목
疏略曰李魯春之當初一疏何等變怪也薄置海島已是刑法之乖舛又況昨春以後罪狀尤著聲討益嚴而殿下不惟不允又從以寬宥之自島而陸有若尋常罪謫者然隄防由是而漸壞義理由此而日晦豈不懍然哉若乃吳翼煥譸張悖說矯誣閃弄之罪別是亂賊中一妖物也乃以不足責三字遽施給牒之典是豈所望於聖明者哉至於成胤儉尹得孚兪岳柱等俱係情跡之叵測干犯之至重則揆以常憲豈擬肆赦而今乃少無疑難一竝疏釋別單添書之命蕩滌全釋之旨渙發於齊憤之日聖德之貽累不其大乎院啓堂箚相繼迭發而輒以無多言三字使不得容喙群情之失望庸有極乎伏乞特寢成命臣之老母今年七十九矣夙嬰奇疾居常凛綴經來暑濕重添泄痢敢陳至情忙尋鄕路伏乞亟削臣職批以勿煩爾其勿辭往護
정조 13년 · 강
判下刑曹擊錚回啓
정조 13년 · 목
該曹啓言鐵原幼學李東益原情以爲渠之與黃基敬相訟顚未詳載判下文案屢經京司覆啓而渠所謂修塜者不過謹依朝令還竪舊碑而已勒加非常之罪塡毀旣竪之石物而泉壤之禍旣酷刑配無辜之殘民而悲冤之私莫暴渠於昨年分因特敎決放則代治渠子竟至遠配渠子蒙宥則卽地拘囚重施刑訊其外繫獄甚衆死亡相續甚至於渠之連四代屢百年入葬之冢一朝督掘豈不痛迫乎伏乞明賜處分依前判下得以保守先山修冢行祀更竪顚碑快洩幽明之冤請上裁敎以誠如渠供朝令之下該邑擧行極可駭訝然此時酬應爲難令道伯不多日內嚴査委折只擧槪略狀聞事申飭行會俾勿遲滯又啓言西部幼學李之忠原情其父萬軾定配茂山方遭母喪乞令歸葬事也今四月之忠以此呼籲至有依定式給暇之命而堂疏峻發仍以寢止今又煩籲終不知止自臣曺照法重勘三嘉李召史原情其父垕崙以本邑鄕所有戊申軍功請錄勳於二等渠以寺婢納貢乞被賞典得免公賤事也渠父如有實績豈或見漏於道啓寺婢可合稱冤事當呈訴於營邑而驚動天聽若是無難請自臣曺考律嚴勘敎以法典所在依前判下許令給暇而女人雖不足責猥濫則甚矣下送該道治罪本事則猶異等閑之私事亦令道伯査決又啓言龍岡幼學印忠國原情以爲渠之十寸弟全墨年將三十貧無室家憐其孤貧率育置家昨年六月渠妻及渠子方信目擊方信婦朴女與全墨行淫於虛堂年包上卽地欲除勢難抵敵而全墨已逃走矣翌日送朴女於本家全墨忽然入來將其老母而欲去方信乃據理責之則全墨嗔目攘臂而出曰吾自丁未七月以後意欲除汝乃有今日矣仍拔刀將剌渠之長子方祿勇赴翼蔽以計奪刀摻執兩袖則方信拾尺餘松枝叩其脛三四次爲渠老父所挽止隣里皆擯全墨戒不與饋全墨無以自食絕飮啖餒臥十日而斃洞任慮有後患以此報官則本官病未參檢三和官與咸從官初覆檢屍報營文狀俱曰體多瘦黃腹亦微脹膝骨下有杖痕云營題以爲被打敺死十分無疑方信之爲正犯可謂的確朴女情節到底究覈然後乃可完決方信及朴女具格以待用刑云及檢驗時朴女吞吐不直告只以不得其姑之言粧撰納供且於獄中與久囚宋壽殷恣淫而壽殷誘以一直隱諱欲使方信自盡於桁楊朴女滯在於囹圄今二月本官與三和官同推其報狀營題曰奸所捉奸則奸夫殺死雖非登時煞有參酌之道方信兄弟姑爲停刑朴女則行淫之外構母以不慈之科驅夫以殺人之罪各別嚴刑到底鉤覆云大小民人呈訴營門明方信之無辜渠又訴冤則新使以爲殺獄體重姑勿煩訴云本官到任後又爲呈訴則以爲朴女醜行方信冤狀非不揣得而三尺至嚴難可參恕又呈議送則退而無題弱齡殘喘非朝卽夕乞蒙再生之恩云請上裁敎以近來不欲爲閒漫酬應而觀此文案難以泯默道伯事豈不寒心乎其職旬宣也本事綱常也是果漫漶題狀勿令煩訴之事乎況挽裳與對飯之大異奸所執捉者猶命道伯論奏卽宥先朝受敎昭如日星豈比尋常金石之典乎一邊之說雖難取信觀於今春營題朴女之行淫可知其匪今斯今方信之奸所目見不敢卽地打殺雖由於年幼力綿而未免捉蠏放水較諸挽裳對飯不可但以十倍百倍言從後打脛無論器伏之大小下手之輕重奸夫之死豈可成獄乎方信父子之不與朴女幷殺節節孱劣此猶姑舍是朴女之誣姑不慈誣夫枉殺何等關係綱常則本罪之外卽此一款可謂殺之無惜守土者視若例事按道者看作雜犯若此則先朝受敎不欲遵用乎婦誣姑而不反坐乎妻誣夫而亦無恙乎奸所現捉而奸夫淫女倖逭常刑乎有一於此所失不輕兼有此許多溺職之端該道伯則爲先自本曹發緘取招以聞當初不報聞之道伯亦令指名現告成獄檢官及無一言之本邑倅幷爲先罷黜令該府拿問嚴勘一以遵受敎一以尊風化印方信則卽爲放送朴女則嚴飭推官除尋常各別嚴刑捧直招仍捧結案具格狀聞後稟處本道土俗素稱淳厖挽近干犯無非斁倫敗常之事藉令隨現痛懲猶患其移風未易似此獄案乃如是誤決尤豈成說乎此意添問目行會又啓言寧遠幼學孫昌一原情以爲渠父碩祖目見官吏輩瞞官虐民之狀公憤所激歷陳九條弊端呈于巡營其時本官新到未幾尃昧邑弊爲監色輩所欺構以誣訴終至定配之境渠父素以癃病之身遠謫嶺海死生在沒漠未聞知乞蒙生還故土云矣請上裁敎以議處又啓言昌一父碩祖以含憾於其子之被囚不知城化分義構虛捏誣臚列條目誣呈營門昨年八月流配於平海郡赴配未及一周有此呼籲之擧情狀痛惋請勿施允之又啓言樂安閑良河秀光原情以爲渠兄海鵬去甲辰年庭試代射充軍定配於鐵山府渠父母俱當七耋思戀成疾乞蒙放釋云矣敎以議處又啓言海鵬代射充軍自是重律乃敢以歲月之稍久有此匪分之望縱弟呼籲極爲無嚴請勿施允之又啓言楊州別破陣崔南碩原情以爲今五月渠以樓院民與東村旅店人相訟渠父以本院頭頭人照律定配於恩津縣赴配以後病轉危劇渠母晝夜涕泣亦至難救乞蒙放釋云矣請上裁敎以議處又啓言興世居在樓院北來魚物邀路抑執自臣曺徒三年定配則赴配數月縱子呼籲極爲無嚴請勿施允之又啓言昌原良女崔召吏原情以爲渠夫金汝凡被人敎誘得罪官家遠配於甕津府渠之八耋舅母畵夜呼泣乞蒙放釋云矣請上裁敎以議處又啓言汝凡以僞造左漕倉差使員移文套畵押字盜用印信丙午五月流配甕津戊申四月逃亡今四月捉來則托以老母縱妻呼籲萬萬無嚴請勿施允之又啓言春川幼學金智鳴原情以爲渠高祖有三子長子墺無子渠之從曾祖以父母奉祀引兄亡弟及例成文而給弟埤埤卽渠曾祖自己夫妻則使其外孫李益方奉祀渠家三世早夭渠以遺腹子子孤獨依老母爲命而田民什物盡爲李氏之有先山咫尺偸葬其兄而渠不能掘移墓位田任自耕食丘木任自䂨伐而渠不能禁爲修葺祠宇取一株松則李家誣訴官家稱以䂨伐生松捉囚渠子幾至庚死伏乞特使本道掘移其偸葬墓位田及丘木禁其侵奪云矣請上裁敎以議處又啓言觀此原情係是山訟請令漢城府稟處允之
정조 13년 · 강
命故副司直李正吾以嘉善施行
정조 13년 · 목
兵曹以行副司直李廷烈李正吾身死啓敎以別致賻李正吾則昨日加資之命在於身死之前而以開政之差遲不得一體下批以嘉善施行
정조 13년 · 강
召見大臣備堂及奉朝賀趙暾于誠正閣
정조 13년 · 강
嚴飭內局及北關無敢以貢茸貽弊
정조 13년 · 목
備局啓言北關貢茸捄弊之道與北關御史爛商草記事命下矣臣等詳問事情於御史鄭大容處則以爲在北關時稔聞其爲弊意以爲營作貢似合矯捄之方以此登聞及到巡營與道臣相議且探營下物情則營貢亦有掣礙之端蓋其爲弊尃由於兩數之高重一對之重必以八九兩爲準故價直隨而漸多殆無限節一對之三四兩以上勿拘封進自是朝家當初令甲年前又以此成節目不出數年弊復如前今若以三四兩以上依例封進則庶無價增之患云大抵鹿茸之合用與否尃在品數之優劣不係斤兩之多寡令甲之特許三四兩以上封進其意有在今若修明舊典似爲矯弊之道以此嚴飭於本道監兵營如是申令後又以兩數輕重點退操縱增價之弊更聞朝廷外而該道道帥臣守令內而內局竝皆隨現自本司草記重勘之意請添入節目定式施行允之敎以雖萬般百倍加於此者苟利於民何事靳惜貢茸一事是不過藥料中微物而以其救弊之方屢勤飭敎一年二年積有年所所謂朝令也道啓也皆歸文具到今一對數百兩之說變爲六百金國有紀綱寧有如是兩數減定曾有節目今不必別爲知委無論作貢與減價與京貿與鄕貿與自備與如何救矯更以茸貢一事一毫如前貽弊則是國無法也無法之國置道伯守令何爲乎弊端二字又若入徹予聽則勿問本事委折北道監兵使竝最遠六鎭勿限年定配任奸之禆屬審藥下送御史卽其境上限死決棍五十度回示民衆循襲之守令拿致王府刑推得情卽其地定配仍爲禁錮原其弊源亦由於內局之點退時操縱此亦當隨現首醫用守令律掌務官用審藥律當該提調亦當用監兵使律大抵藥不暝眩疾猶不瘳況法不嚴而何以責永效乎今玆之敎出於申令之意以此傳敎卽令內而內局外而該道營閫邑揭板自來年春等如無刮目之效道帥臣不可以無弊彌縫仍以置之如欲穩踰鐵嶺復立朝班先自此事悉心對揚事監兵使處拔例措辭嚴飭
정조 13년 · 목
禮曹啓言因北關御史鄭大容別單備局請令該曺稟處矣安邊幼學李綜顯子婦玄氏手搏猛虎保其舅命誠孝可尙施以復戶似不爲濫北靑幼學李正相妻姜氏爲夫祈命視死如歸茂山驛吏金德華妻姜召史夫死從死兩人烈行俱極卓異竝施旌閭實合於奬烈樹風之政請上裁從之
정조 13년 · 강
諭畿伯及隋城尹惕念擧行
정조 13년 · 목
敎曰今聞甕家隧道閣材木雪馬浮堦等木物取用於私養山之後元價本斫下與輸入之費都監及本邑分當上下而民人輩多日等待尙未受去云極可訝惑此意下諭于都監及本府誠有是也嚴飭分給俾無遺漏之弊畢分給後形止令本府狀聞事一體下諭海西礡石之到泊不卽輸入貽弊不些云前此儲置米會減之敎通謂此等力役則何如是遲滯民怨至有此入徹此已未妥運沙代馬旣用民牛則當此搬移之時貿用則可也名雖借用無異空使此亦未妥一時過去別星之目見陳遠如此外此民弊可以推知是豈拔例差遣之本意乎雖以道伯言之筵臣所陳遠之事如是昧然致煩飭敎烏在乎再任之效乎姑以責成之意竝勿問後加惕念事下諭畿伯及隋城尹
정조 13년 · 강
遷園都監以內下匹縀祗受啓
정조 13년 · 목
別單贈玉所入內裹裌袱一件紅綃四尺內函內塗白緩二尺贈帛所入玄六端冒縀三疋纁四端紅廣的二疋裹單袱一件紅廣的八尺五寸櫃內塗多紅綾五尺贈玉題家贈帛題家多紅大縀五寸
정조 13년 · 강
以李祖承爲承旨前望也
정조 13년 · 강
有政吏曹判書金鍾秀兵曹判書具允鈺進
정조 13년 · 목
敎曰在外敦寧都正許遞今日政差出又敎曰有實病及在外兵曹堂上亞尹總管竝許遞今日政差出○以申思運爲兵曹參判元啓英爲右尹韓後裕爲敦寧都正李厚源爲羅州牧使鄭日煥爲善山府使洪應辰申應顯柳誼李文德爲副總管
정조 13년 · 강
命吏曹飭守令辭朝
정조 13년 · 목
敎曰秋務方殷今年檢田異於他年此時守令不可一刻曠官來頭大禮當經及應參會葬官外已令勿許由則上京守令豈可一味滯留皆令明日內下送令吏曹各別申飭未下直守令番番促令辭朝徒煩此時酬應亦令吏曹知悉秋冬間除拜者雖無提敎皆令一兩日內申飭下送過此草記請罪事分付
정조 13년 · 강
慶尙監司洪檍上疏賜批
정조 13년 · 목
疏略曰聖孝仰格神天垂隲園所遷奉之禮將擧臣民愴幸中外惟均仍伏念臣猥以舊日宮僚白首不死更逢玄室啓欑之日而適滯嶺外遠違廞衛之列含哀齎誠無地可效只有進香一節而該曹行會獨不及於遠藩自不覺抑塞而失圖也曩者有一藩臣以賓僚之舊疏請薦香而聖上特命許施臣雖至微忝离筵之未僚首尾爲十稔矣憮古愴今涕淚無從自效微誠有倍他人玆敢略控血忱仰瀆崇聽伏乞特準所請俾得以少伸情禮之萬一批以近用典禮只載京畿蓋因日子之難於排比不得許施矣
정조 13년 · 강
校理申馥上疏賜例批
정조 13년 · 목
疏略曰臣於俄者詣閤之際進善門內若有前導之聲而相去稍間不以爲意筵退之後始聞大僚以體例間事至有囚禁下吏之擧以國典言之與大臣等馬自在應遞之科今臣此事雖與等馬差間而其爲損體則一也臣何敢晏然於職次乎玆敢援例徑出禁扄伏乞亟賜遞改
정조 13년 · 강
全羅監司尹行元以罪人李顯大等依前嚴囚馳啓
정조 13년 · 목
狀啓以爲宇鎭何等極逆貞喆何等凶孼而李顯大之爛熳相訪或以木疋換錢或欲傳致書札者已極叵測亮基罪犯何如而往來間病少無恩憚以此觀之其居常親密甘心和應之跡狼藉難掩而前後究詰抵死不服者萬萬獰頑宋成昌則引入外人相通棘囚或公行錢布或給紙謄册一語一事莫不參見而屢度訊覈之下漫漶爲說亦極凶慝金石只則交結昌麟必欲傳札水陸千里不憚跋涉敗船之後又與顯大同心相應偕往推錢可知其平日綢繆之狀掇拾前供一切牢諱者節節狡惡金用宅則旣是守直刑吏交通宇賊乘時酬酢借書册子無所顧忌且於守直之日不見往來之人云者尤涉痛惡宋信謙則謄册一事終始推諉於成昌而渠則初無捼面一向粧撰者情狀絕痛竝加嚴刑窮覈姜世樂之往見貞喆云者明是巧餙故關問濟州則該牧使牒呈以爲偵探一款是前牧使暗令之事船所搜驗色吏牧使赴任後差出擧行云前牧使洪仁默旣已遞歸自臣營無以憑問世樂依前嚴囚以俟該曹覆啓梁受弼等依回啓關辭放送
정조 13년 · 강
命犯夜罪人分揀
정조 13년 · 목
刑曹啓言罪人柳椽處問宮墻近處犯夜委折則以爲渠在楊州而妹夫徐文周稿葬毀破故爲傳於寡妺夕時入京問壯洞捷路於過去行人則指以從巡邏洞過忠勳府自安洞而去故依其言取路適飢乏略飮酒盃醉中失路不覺到於其處人跡已絕日色曛黑彷徨罔措之中被捉云文周子興麟所供亦無相左而楊州最近京城出入亦當頻繁托以醉中失路決是粧撰不可遽議照勘請施刑究問敎以別無更問之端竝分揀放送
정조 13년 · 강
召見都監堂上李文源于重熙堂
정조 13년 · 목
文源啓言各項物種運入之數將過萬餘馱浮石所鐵炭生葛等物匠募糧米雇價逐日往來之數亦不知爲幾馱以水原數十匹雇馬萬無運入之望各軍門卜馬旣不得借用只責本邑則莫重大事恐致狼狽臣等之意則附近各邑有雇馬處從其時存之數分排使用馱價各其邑依例會減之意請分付畿營從之敎曰各邑雇馬所無邑不必勤定以貽侵徵民間之弊此意申飭畿營
정조 13년 · 강
召見吏曹判書金鍾秀于誠正閣
정조 13년 · 목
鍾秀啓言大典通編追贈條云推恩人或受贈人中經吏曹若玉堂則吏曹此是數十年前大臣筵稟定式者而其後或有自銓曹闊狹之例云似此謬弊誠不可不嚴防而故奉朝賀鄭述祚生時考妣追贈以銓曹不襲謬例故不受贈典而作故云矣述祚曾經堂上輔德此係極選比之玉堂似不甚遜雖引玉堂例許之恐不至大啓後弊故敢達矣敎曰堂上輔德係是新創之例其選不下於玉堂依爲之鍾秀以守禦使啓言今番廣州王倫面新建倉舍物力以守禦廳貿米錢劃給事旣承下敎矣貿米錢乃是軍餉添補之本錢也當此餉穀大縮經費漸匱之日近千石價移用亦甚可悶守總兩營間年添餉條兩西稅小米劃送之數爲各一千石而今年是總戎廳當次明年爲守禦廳當次矣本廳明年條兩西小米各一千石今若引年受出則添餉外剩餘足可爲倉舍物力之用矣引年之所以有弊者尃在於次次引年而此則不然今年則守總竝受明年則守總不受在兩西旣無損益而可以除本廳餉米近千石價割出空失之患故敢達矣從之
정조 13년 · 강
命破舊園後虞祭前大中小祀竝爲停止
정조 13년 · 목
禮曹啓言取考辛亥遷陵時謄錄則啓陵後虞祭前大中小祀竝爲停止矣今此遷園時亦依此例請竝爲停止允之
정조 13년 · 강
命進士李運行待窠調用
정조 13년 · 목
京畿監司徐有防狀啓以爲新邑鄕校基址若有可合處移定他基終如不得仍用前基則厚給價本後基址主人李運行起送之意發關矣卽接水原府使趙心泰牒呈則廣加尋看終未得可合處移定一款末由擧論而李運行家計至貧無以移窆故錢一百兩覓給而起送云矣招致詳問則渠以爲三代五冢移葬他處云貧儒五冢之一時移葬有非本府百兩錢所可經紀者當初有旨旣有自巡營拔例優給之下敎故加給二百兩其才識一款暫時接見雖不敢的知其所存之如何而外面則卽是謹拙安詳之人矣敎曰思渠家世德雖不貧窘營邑助力猶不至濫屑況以渠世閥貧寒如許而三代五冢之一時移葬極爲矜念卿營所劃太少此外優給米綿及營葬雜物俾渠勿以私力自辦卿亦看作卿家事盡心擧行表異之才識蹔見何以知之而以渠世家何官不做乎況本邑主人乎昨日大臣筵奏之後適有筮仕窠待窠卽爲調用事分付
정조 13년 · 목
園所都監狀啓以爲私養山材木價本斫下輸入之費卽爲一一分給海西礴石先運千餘立來到而陸運之費初不持來公穀會減雖無彼此本邑儲置需用浩多他道馱價之又令替當力有不贍領來差員姑爲留待往復本道推移馱價以爲輸入後自該道會減敎曰海西礴石輸入之需該道之不爲備送者殊非特令拔例加給之本意當該道臣推考仍自京都監枚擧此傳敎辭意論理嚴飭行會該道
정조 13년 · 강
遞承旨鄭守淳趙鼎鎭李祖承以徐鼎修李壽咸代之前望也
정조 13년 · 목
敎曰呈病承旨竝許遞前望單子入之都承旨則今日政以曾經中在京人擬入
정조 13년 · 목
敎曰總管中時帶詞訟人及在外兵曹堂上未肅拜敦寧都正竝許遞政官牌招開政又敎曰吏曹參判聞有實▣許遞今日政差出又敎曰吏曹參議許遞今日政差出待下批牌招察任○以邊得讓爲都承旨具庠爲吏曹參判申應顯爲兵曹參判李運永爲敦寧都正敎曰上來之後更爲無妨未經者亦有之在外都正許遞今日政差出○以李祖承爲吏曹參議趙德洙爲左尹李彥藎爲敦寧都正敎曰旣陞資欲令一經雖已內擬自是鍊手徑遞可惜且聞年限不遠云都正李彥藎文蔭窠無論堂上窠中今年內差送事分付銓曹○以尹晦東爲錦山郡守金憙爲禮曹參判敎曰禮曹自多擧行參判聞有實病許遞今日政差出○禮曹參判首望以洪秉纘擬入敎曰雖曰處置不可違越情與病一也此首望之情勢不下前參判之實病此望筒勿施以在京無故人擬入○以閔鍾顯爲禮曹參判任靖周爲靑山縣監鄭宗魯爲禁府都事李運行爲光陵參奉申思運尹尙東爲副總管仍敎曰在外總管許遞今日政差出○以李普溫爲副總管李柱國爲知訓鍊
정조 13년 · 강
遣吏郞摘奸諸執事淸齋
정조 13년 · 목
政院啓言來十八日尃經武臣殿講日次而以試射取稟事曾有下敎矣何以爲之乎敎曰近來渠輩必妄度以姑不設行射藝必抛棄矣此時酬應雖難安知不親臨又安知不命官設行乎先以此意俾各知悉
정조 13년 · 강
命審藥朴思德待北兵使枚報處置
정조 13년 · 목
備局啓言依下敎北兵營審藥朴思德處慶源鹿茸捧上上納時一對價果爲六百兩而幾許兩則買得幾許兩則偸食情節嚴加鉤覈則思德所告內北兵營所屬各邑捧上鹿茸十三對內十對封進于內局一對納于耆老所二對納于訓鍊都監自是前例而今年內局封進耆老所所納無弊捧上而都監所納不得以本色上送蓋以慶源當納二對闕封之致兵使以爲進上則旣已無弊封進矣守令之以闕封罷黜事涉重難外司所納別無所重使該邑從便上納無妨云云仍爲捉致慶源監官色吏監官則保受色吏則以受尺文考還之意嚴捧侤音而上送矣當該色吏依侤音上來無弊覓納二對於訓局昨日已爲受尺文下去而問其覓錢貿茸委折則答曰錢則與布商換錢茸則貿得於咸興云故又問其所費爲幾何則答曰二對貿納之際竝路費殆近三百兩云故只聞其說而已納供又以爲渠則初無逢授上來之事又無擔當備納之事買得偸食等節實無所犯一番行査於北兵營則可以照燭云先爲杖問繼以棍訊反覆盤詰一直發明故招致訓局藥房査問則鹿茸二對依例以本色捧上而已初無代錢與受之事云矣大抵思德以本營審藥鹿茸捧上次知擧行則慶源鹿茸之價本情債等節渠必從中作奸設令色吏擔當貿納亦必與之濫捧分利而特敎行査之下終不直招萬萬痛惡所當移法司嚴刑得情而其在覈實之道宜有關問之擧思德姑爲保授請發關査問於北兵營竝與代錢數爻而使之據實枚報後處置允之
정조 13년 · 강
飭京畿湖西湖南儲穀之方
정조 13년 · 목
備局啓言三道儲穀一事已於月前筵稟定奪而價直措劃終無善策尙未分俵今則秋成在卽不可不及時擧行矣關西木綿價取用雖已承奉下敎第念許多公貨始因下輩之作奸終至庫儲之蕩然揆以法綱萬萬痛惋一倂出付本道從便區處期於還作本色依前儲置似好此則從當商確更爲稟處而見今錢儲在處不數捨此木綿一條則有難區劃而不可以錢儲之不得推移過此難得之豐歲度支所在關西木發賣錢二萬兩先爲除出御營廳錢四萬兩禁衛營錢三萬兩特爲貸下仍令度支就歲鑄錢中每年一萬兩分數報償七年而止報償後具由草記貿置處所京畿折米一萬石湖西折米一萬三千石關東旣已不願云其代湖南折米七千石分定皆以詳定價每石三兩貿取以準三萬石之數錢財拮據之道穀物典守之方亦令度支往復該道從長擧行而給錢鳩穀之際或有價不及民奸或生弊之端有所現發則當該守令施以重律道臣亦難免論責之意請各別嚴飭知委於京畿湖西南三道道臣允之敎曰出於嗣歲之備裕食之方一則爲民二則爲民爲道臣守令者若知近日筵中申飭之意雖欲放過得乎各別嚴飭俾有實效
정조 13년 · 강
命注文僉使田春福拿致喬桐府嚴棍